Ryger i retten på grund af et lille orange klistermærke.

Et lille orange klistermærke har sendt en nordjysk restaurant i retten. Det skriver Avisen.dk. Klistermærket er fra fagforeningen 3F og hænges op ved restauranter, der har overenskomst. Men klistermærket er flere gange blevet spottet på restaurant Provence i Aalborg, selvom den ikke har overenskomst. Det har fået 3F til at stævne restauranten for falsk markedsføring. Ejeren af restaurant Provence, Dennis Knudsen, forklarer: - Jeg har ikke sat noget mærke op, og det kan godt være, der er nogle, der har sat det op for at drille mig, siger han til Avisen.dk. Hos 3F vil man ikke udtale sig om sagen, da den endnu ikke er afgjort ved retten. Men hos de restauranter i Aalborg, der har tegnet overenskomst med 3F vækker sagen stor harme. Hos Mortens Kro i Aalborg, ikke langt fra restaurant Provence, er klistermærket en væsentlig del af forklaringen på, hvorfor maden er ti kroner dyrere. Her har restaurantejer Morten Nielsen ikke meget til overs for sagen: - Det er jo bedrageri, for du lover folk noget som ikke er rigtigt. Og det svarer lidt til at skrive på menukortet at du har dansk oksekød, men at du så har købt det frossen i Polen, siger Morten Nielsen, der ejer Mortens Kro i Aalborg til Avisen.dk.